1913 és 1922 között öt alkalommal vett részt az indianapolisi 500 mérföldes viadalon. Az 1913-as futamon a hetedik helyről rajtolt, összesen 138 körön át állt az élen, és végül több mint tizenhárom perces előnnyel győzött az amerikai Spencer Wishart előtt. Ezzel ő lett az első európai és az első nem amerikai, aki nyerni tudott a versenyen. Sikere a Peugeot-gyár első győzelmét is jelentette a verseny történelmében. A következő évben negyedik lett, majd a világháború miatt 1919-ig nem indult Indianapolisban. Az 1919-es futamon harmadikként zárt, 1920-ban és 1922-ben viszont nem ért célba.